ประธานสภาผู้แทนราษฎร ยืนยันยังคงมีการประชุมสภาตามปกติ พร้อมย้ำให้ทุกฝ่ายเพิ่มความระมัดระวัง
นายชวน หลีกภัย ประธานสภาผู้แทนราษฎร เปิดเผยกรณีได้รับการร้องเรียนมีการรวมที่หน้าห้องอนุกรรมาธิการงบประมาณ ว่าจากการตรวจสอบ พบว่ามีข้าราชการเดินทางมารอชี้แจงจริง จึงสั่งการให้เลขาธิการสภาผู้แทนราษฎร ติดตามและกำชับผู้ที่มาชี้แจงหรือผู้ติดตาม ให้คุมเข้มเพิ่มความระมัดระวัง ขณะนี้ยังมีประชุมคณะกรรมาธิการงบประมาณและมีการขออนุมัติแต่งตั้งคณะอนุกรรมาธิการ 10 คณะ เพื่อเร่งการทำงาน ดังนั้นจึงมีการประชุมในห้องต่างๆ มากขึ้น ย้ำให้ทุกคนระมัดระวังตัวเป็นพิเศษ ส่วนการประชุมสภาผู้แทนราษฎร ยังคงประชุมตามปกติ ยกเว้นการประชุมร่วมรัฐสภายังเป็นปัญหา เพราะยังมีกฎหมายยาเสพติดที่ยังค้างการพิจารณาอยู่ จะมีการหารือกับทุกฝ่ายอีกครั้งว่าจะมีความพร้อมเมื่อใด คาดว่าการประชุมจะจบได้ภายใน 1 วัน เพราะไม่อยากให้มีกฎหมายค้างการพิจารณาส่วนข้อเสนอที่นายสิระ เจรจาคะ ส.ส.พรรคพลังประชารัฐ ที่ให้พิจารณาล็อกดาวน์นั้น นายชวน กล่าวว่า ต้องพิจารณาเป็นระยะ แต่ขณะนี้ยังไม่มีอะไรเปลี่ยนแปลง เพียงแต่ต้องเพิ่มความระมัดระวัง รวมทั้งภายใต้สถานการณ์ที่วัคซีนไม่สามารถกระจายได้ทั่วถึง ทุกคนต้องช่วยกันลดความเสี่ยงของบุคลากรทางการแพทย์และปฏิบัติตามมาตรการป้องกันอย่างเคร่งครัด สำหรับแนวคิดจะฉีดวัคซีนเข็มที่ 3 ให้กับนักการเมืองนั้น ขณะนี้ยังไม่มี เพราะเห็นว่าควรฉีดให้บุคลากรด่านหน้าก่อน